CELEX: 32021D0787
Language: lt
Date: 2021-05-12 00:00:00
Title: Komisijos įgyvendinimo sprendimas (ES) 2021/787 2021 m. gegužės 12 d. kuriuo pagal Tarybos direktyvą 92/83/EEB Lietuvai leidžiama atsisakyti netaikyti akcizo tam tikriems burnos skalavimo skysčiams ir kosmetiniams spiritams (pranešta dokumentu Nr. C(2021) 3260) (Tekstas autentiškas tik lietuvių kalba)

2021 5 17   
               
               
                  LT
               
               
                  Europos Sąjungos oficialusis leidinys
               
               
                  L 173/3
               
            
         KOMISIJOS ĮGYVENDINIMO SPRENDIMAS (ES) 2021/787
         2021 m. gegužės 12 d.
         kuriuo pagal Tarybos direktyvą 92/83/EEB Lietuvai leidžiama atsisakyti netaikyti akcizo tam tikriems burnos skalavimo skysčiams ir kosmetiniams spiritams
         
            
               (pranešta dokumentu Nr. C(2021) 3260)
            
         
         (Tekstas autentiškas tik lietuvių kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 1992 m. spalio 19 d. Tarybos direktyvą 92/83/EEB dėl akcizų už alkoholį ir alkoholinius gėrimus struktūrų suderinimo (1), ypač į jos 27 straipsnio 5 dalį,
         kadangi:
         
                     (1)
                  
                  
                     Direktyvos 92/83/EEB tikslas – alkoholio apmokestinimo srityje sukurti sąlygas, kuriomis būtų užtikrintas vidaus rinkos sukūrimas ir veikimas. Direktyvos 92/83/EEB 27 straipsnio 1 dalyje nurodyti produktai, kuriems taikoma ta direktyva ir kuriems valstybės narės neturi taikyti akcizo. Direktyvos 92/83/EEB 27 straipsnio 1 dalies b punkte numatyta netaikyti akcizo denatūruotiems produktams, kuriems taikoma ta direktyva ir kurie naudojami bet kokiam žmonėms vartoti neskirtam produktui gaminti. Direktyva 92/83/EEB nustatyta abipusio pripažinimo sistema. Kai produktui, kuriam taikomas Direktyvos 92/83/EEB 27 straipsnio 1 dalies b punktas, netaikomas akcizas bet kurioje valstybėje narėje, jis gali laisvai judėti visoje Sąjungoje be akcizo. Pagal Direktyvos 92/83/EEB 27 straipsnio 5 dalį valstybėms narėms leidžiama atsisakyti netaikyti akcizo, jei dėl atitinkamo produkto susidaro sąlygos išsisukinėti, vengti akcizo ar piktnaudžiauti;
                  
               
                     (2)
                  
                  
                     2016 m. birželio 3 d. raštu Lietuva, remdamasi Direktyvos 92/83/EEB 27 straipsnio 5 dalimi, pranešė Komisijai atsisakanti netaikyti akcizo Direktyvos 92/83/EEB 27 straipsnio 1 dalies b punkte nurodytam etilo alkoholiui, denatūruotam izopropilo alkoholiu, kurio kiekis yra 10 arba mažiau litrų 1 hektolitrui absoliučiojo etilo alkoholio ir kuris naudojamas tam tikruose burnos skalavimo skysčiuose ir kosmetiniuose spirituose (toliau – atitinkami produktai). Lietuva laikosi nuomonės, kad dėl atitinkamų produktų Lietuvoje susidarė sąlygos išsisukinėti, vengti akcizo ir piktnaudžiauti;
                  
               
                     (3)
                  
                  
                     2016 m. birželio 15 d. Komisija Lietuvos pranešimą perdavė kitoms valstybėms narėms ir paragino jas pateikti pastabų;
                  
               
                     (4)
                  
                  
                     2016 m. lapkričio 8 d. Akcizų komiteto posėdyje valstybės narės susitarė, kad „Fiscalis“ projekto grupė, atsakinga už darbo, susijusio su visiškai ir iš dalies denatūruotu alkoholiu, užbaigimą, turi išnagrinėti kosmetikos ir asmens higienos produktų denatūravimo formules ir pateikti nuomonę dėl šiems produktams tinkamos formulės. Komitetas, atsižvelgdamas į „Fiscalis“ projekto grupės nuomonę, šį klausimą turi persvarstyti. „Fiscalis“ projekto grupė pažymėjo, kad ta pati atitinkamų produktų formulė naudojama daugeliui kitų žmonėms vartoti neskirtų produktų. Tačiau dėl tų kitų produktų nesusidarė sąlygos išsisukinėti, vengti akcizo ar piktnaudžiauti. Todėl visų pagal šią formulę denatūruotų produktų apmokestinimas būtų neproporcingas. Dėl šios priežasties 2019 m. sausio 21 d. raštu Komisija paragino Lietuvą pateikti išsamų atitinkamų produktų aprašymą, o ne denatūravimo formulę;
                  
               
                     (5)
                  
                  
                     2019 m. rugpjūčio 21 d. raštu Lietuva pateikė papildomos informacijos apie atitinkamus produktus. Komisija šią informaciją perdavė kitoms valstybėms narėms. Savo rašte Lietuva paaiškino, kad atitinkami produktai yra burnos skalavimo skysčiai pavadinimais „Classic“ ir „Crystal“ ir kosmetiniai spiritai pavadinimais „Yellow“, „Citrus“, „Green“, „Citrina“, „Red“, „Avietė“, „Blue“ ir „Juodieji serbentai“, kurių alkoholio koncentracija, išreikšta tūrio procentais, yra atitinkamai apie 20 proc. arba 60 proc. Atitinkami produktai nenaudojami etiketėje nurodytoms higienos ar kosmetikos reikmėms. Rašte teigiama, kad ekonominės veiklos vykdytojai, nepašalinę žmonių sveikatai kenkiančio toksiško denatūranto, parduoda šiuos produktus pažeidžiamų grupių Lietuvos gyventojams, kurie jais svaiginasi kaip alkoholiniais gėrimais. Atitinkamus produktus vartoja žmonės, todėl Lietuva mano, kad jiems neturėtų būti netaikomas akcizas. Lietuva savo rašte padarė išvadą, kad dėl to susidaro Direktyvos 92/83/EEB 27 straipsnyje nurodyto piktnaudžiavimo sąlygos;
                  
               
                     (6)
                  
                  
                     be to, Lietuvos vertinimu, 2009–2016 m. bendras Lietuvos rinkoje parduotas atitinkamų produktų kiekis yra apie 1 500 000 litrų, o tai sudaro apie 11 500 000 EUR prarastų pajamų iš akcizų, arba 1 procentą tuo laikotarpiu Lietuvoje iš etilo alkoholio akcizų surinktų visų pajamų. Lietuva savo rašte padarė išvadą, kad dėl to susidaro Direktyvos 92/83/EEB 27 straipsnyje nurodyto piktnaudžiavimo, išsisukinėjimo ir vengimo sąlygos;
                  
               
                     (7)
                  
                  
                     2019 m. lapkričio 15 d. Akcizų komiteto posėdyje valstybės narės aptarė produktų apmokestinimą ir Lietuvos pateiktus įrodymus, kuriais patvirtinamas išsisukinėjimas, vengimas ir piktnaudžiavimas. Valstybės narės pažymėjo pritariančios tam, kad šis klausimas Lietuvoje būtų sprendžiamas. Be to, valstybės narės pareiškė pritariančios kovai su didele rizika, susijusia su tuo, kad ekonominės veiklos vykdytojai galėtų lengvai pakeisti atitinkamų produktų pavadinimą arba atlikti kitų pakeitimų, kad apeitų atsisakymą netaikyti akcizo pagal Direktyvos 92/83/EEB 27 straipsnio 1 dalies b punktą;
                  
               
                     (8)
                  
                  
                     Komisija mano, kad atitinkamus produktus vartoti kaip svaiginamuosius alkoholinius gėrimus yra netinkama ir tai turi didelį neigiamą poveikį sveikatai ir mokestinėms pajamoms;
                  
               
                     (9)
                  
                  
                     atitinkamais produktais prekiaujantys ekonominės veiklos vykdytojai naudojasi palankesne nei alkoholiniams gėrimams taikoma akcizų tvarka. Lietuva taip pat parodė, kad dėl etilo alkoholio, naudojamo atitinkamiems produktams gaminti, prarandama daug pajamų iš akcizų. Remdamasi Lietuvos pateiktais įrodymais, kuriuos dėl jų pobūdžio sunku gauti, ir prarastų pajamų iš akcizų įverčiais, Komisija mano, kad dėl atitinkamų produktų susidaro sąlygos išsisukinėti, vengti akcizo ir piktnaudžiauti;
                  
               
                     (10)
                  
                  
                     atsižvelgiant į tai, kad dėl atitinkamų produktų susidaro sąlygos išsisukinėti, vengti akcizo ir piktnaudžiauti, Lietuvai turėtų būti leidžiama atsisakyti tokiems produktams netaikyti akcizo pagal Direktyvos 92/83/EEB 27 straipsnio 1 dalies b punktą;
                  
               
                     (11)
                  
                  
                     be to, Komisija mano, kad atitinkamus produktus gaminantys ekonominės veiklos vykdytojai galėtų lengvai apeiti atsisakymą netaikyti akcizo pagal Direktyvos 92/83/EEB 27 straipsnio 1 dalies b punktą, pakeisdami vieną iš atitinkamų produktų elementų, pavyzdžiui, pavadinimą. Siekiant užkirsti kelią tokiam apėjimui, Lietuvai taip pat turėtų būti leidžiama atsisakyti netaikyti tokio akcizo visiems kitiems panašiems skystiems kosmetiniams spiritams ir burnos skalavimo skysčiams, kurie vartojami kaip alkoholiniai gėrimai;
                  
               
                     (12)
                  
                  
                     šiame sprendime nustatytos priemonės atitinka Akcizų komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Lietuvai leidžiama atsisakyti netaikyti suderinto akcizo etilo alkoholiui, denatūruotam izopropilo alkoholiu, kurio kiekis yra 10 arba mažiau litrų 1 hektolitrui absoliučiojo etilo alkoholio ir kuris naudojamas toliau nurodytiems skystiems kosmetiniams spiritams ir burnos skalavimo skysčiams arba kitiems panašiems skystiems kosmetiniams spiritams ir burnos skalavimo skysčiams, kurie nėra skirti žmonėms vartoti, bet yra vartojami kaip alkoholiniai gėrimai, gaminti:
            
                        a)
                     
                     
                        burnos skalavimo skysčiams pavadinimais „Classic“ ir „Crystal“, kurių alkoholio koncentracija, išreikšta tūrio procentais, yra didesnė kaip 20 proc.;
                     
                  
                        b)
                     
                     
                        kosmetiniams spiritams pavadinimais „Yellow“, „Citrus“, „Green“, „Citrina“, „Red“, „Avietė“, „Blue“ ir „Juodieji serbentai“, kurių alkoholio koncentracija, išreikšta tūrio procentais, yra didesnė kaip 60 proc.
                     
                  
         
            2 straipsnis
            Šis sprendimas skirtas Lietuvos Respublikai.
         
         
            Priimta Briuselyje 2021 m. gegužės 12 d.
            
               
                  Komisijos vardu
               
               Paolo GENTILONI
               
                  Komisijos narė
               
            
         
         
            (1)  OL L 316, 1992 10 31, p. 21.